**din locurile înalte**

*Dan Petrut Camui*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dacă aș scrie cărți ar fi interzise

cuvintele ar face oamenii să-și dorească

să fie

mereu goi

cu riscul de a consuma oxigenul planetei

să alunge recele din locuri nepotrivite

cu mișcări lascive de dans

pe fondul unei muzici ce atrage invidia

de parcă aș putea uita cât m-a amețit

parfumul tău

mă face să caut un loc unde ne-am putea întinde hainele

așteptând soarele după depozite

mă gândesc să-mi schimb ziua nașterii

dar pentru a reuși îmi trebuie o anumită stare psihică,

cineva pe care să pot da vina,

chei ce nu se potrivesc niciunei încuietori

îmi place să plouă la sfârșitul unei nunți

în aer liber

să beau până când ai renunța să mă urmezi

până când timpul se va fi scurs din noi

te-aș iubi de parcă am fi o bombă meteorologică

din care trupurile altor îndrăgostiți

s-ar inspira obsesiv

apoi ne-ar întineri cântecele

ți-aș simți respirația ca o mână pe spate

aș vorbi în numele tău

cu mentalitatea unui popor migrator

și în numele sângelui ce formează o deltă plină de păsări

și specii de pești exotici

atunci când se varsă în altfel de ape anunțând nevoia de somn

pentru o clipă am crezut că este alegerea inimii

dar nu transpirasem încât să irosesc impulsiv

bunăvoința unor străini care m-au purtat până

la capătul lumii

credeam că vor înceta durerile, lungile tăceri

scoase parcă din adâncul unui ocean primordial

de numeroase familii de bacterii în conflict încrezătoare că vor prinde lanțul trofic

dacă voi supraviețui

nu mă pot opri să nu mă gândesc

în trecut

îmi plăceau pictorii interbelici

dintre toate cuvintele despre libertate numele părea un tren

pe care nu-l prindeam niciodată

mileniul trei

înseamnă planul nostru ticălos ce funcționează

ți-am spus

hrănește o pasăre nobilă să te însoțească un timp

o jumătate de carte și o înserare

dacă tu ai fi încercat să mă convingi

mi-ar fi trebuit mult mai puține dovezi

să-i spun întunericului

fiule

lasă zilei îngrijorările ei

din depărtare un om înțelept se sprijină pe tânărul

avraam gata să-l omoare pe dumnezeu

astfel încât să pară un accident